Anaspidinae

Blomsterbiller (Anaspidinae) er en familie av biller som er vanlige å finne på blomster. Den ble tidligere regnet som to familier, vedblomsterbiller (Scraptiidae i snever forstand) og blomsterbiller (Anaspidae). Disse billene ligner på broddbiller (Mordellidae) eller på visse vedborere (Melandryidae). Larvene lever i død ved.

Utseende 
Små til middelsstore (1 – 13,5 mm, de fleste 2 – 6 mm), avlange biller. Oversiden er kledt med korte hår og er matt på grunn av kraftig mikroskulptur. På farge er de gulaktige, brunlige, eller svarte, brystskjoldet er av og til rødt. Billenes underside er mer hvelvet enn oversiden, sett fra siden kan de nærmest beskrives som bananformede. Hodet er forholdsvis lite og rundt og holdes nedoverrettet, slik at det er lite synlig ovenfra når billen er i live (biller i samlinger er som oftest preparert med hodet fremstrakt). Fasettøynene er ovale, hos underfamilien vedblomsterbiller er de innskåret i fremkanten. Antennene er omtrent så lange som hodet og brystskjoldet til sammen, 11-leddete, fortykkede mot spissen, men uten en tydelig kølle. Hos underfamilien blomsterbiller (Anaspidinae) er de svarte med gul rot. Hodet er skarpt innsnevret bakerst, særlig hos underfamilien blomsterbiller, som har en tydelig "krage". Brystskjoldet er vanligvis bredere enn langt, ved roten like bredt som dekkvingene. Sidene er rundede, sidekantene er antydede bakerst, men helt utvisket lenger framme. Dekkvingene er avlange og noe flate. I motsetning til hos broddbiller (Mordellidae) dekker de hele bakkroppen. De mangler punktrekker, men har som oftest en markert, tverr-rynket mikroskulptur. Beina er nokså lange, særlig føttene (tarsene). For- og mellomføttene er fem-leddet, bakføttene fire-leddet. Hos underfamilien blomsterbiller (Anaspidinae) har mellom- og bakbeina avflatede, brede lår og legger. Leggene har et par lange, lyse sporer ytterst. Bakføttene (metatarsi) er lengre enn leggene (tibiae), fotleddene er sylindriske og gradvis smalere og kortere utover. Det innerste fotleddet alene er nesten like langt som leggen. På forføttene er to av leddene tolappede. Larvene er avlange, lyse, med nokså lange bein.

Levevis 
Larvene lever i morken, død ved eller under barken på døde trær. De voksne billene finner man ofte på blomster, for eksempel ulike skjermplanter og mjødurt, der de spiser pollen. Disse små, slanke billene er livlige og kjappe. I Norge er særlig arten Anaspis rufilabris meget vanlig på blomsterenger i nærheten av skog.

Systematisk inndeling / Norske arter 

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien heteromerer, Tenebrionoidea Latreille, 1802
 Familien blomsterbiller, Scraptiidae Mulsant, 1856
 Underfamilien Blomsterbiller, Anaspidinae Mulsant, 1856 (=Anaspidae)
 Stammen Anaspidini Mulsant, 1856 
 Slekten Akentra Franciscolo, 1954 - 4 arter
 Slekten Anaspis Geoffroy, 1762 - de fleste artene hører til her
 Anaspis arctica Zetterstedt, 1828
 Anaspis bohemica Schilsky, 1898
 Anaspis flava (Linnaeus, 1758)
 Anaspis frontalis (Linnaeus, 1758)
 Anaspis marginicollis Lindberg, 1925
 Anaspis rufilabris (Gyllenhal, 1827)
 Anaspis thoracica (Linnaeus, 1758)
 Slekten Cryptanaspis Franciscolo, 1957
 Slekten Cyrtanaspis Emery, 1876
 Cyrtanaspis phalerata (Germar, 1831) – funnet i Sverige og Finland, ikke i Norge
 Slekten Striganaspis Ermisch, 1950 - én art
 Slekten Zoianaspis Franciscolo, 1984 - én art
 Stammen Anaspimordini Franciscolo, 1954 - 2 arter, Sentral-Afrika
 Slekten Anaspimorda Ermisch, 1950
 Stammen Menuthianaspidini Franciscolo, 1972 - én art, Madagaskar
 Slekten Menuthianaspis Franciscolo, 1972
 Stammen Pentariini Franciscolo, 1954
 Slekten Anaspella Schilsky, 1895
 Slekten Diclidia LeConte, 1862
 Slekten Ectasiocnemis Franciscolo, 1954
 Slekten Naucles Champion, 1891
 Slekten Pentaria Mulsant, 1856
 Slekten Pseudopentaria Franciscolo, 1956
 Slekten RhabdanaspisFranciscolo, 1972
 Slekten Sphingocephalus Liljeblad, 1945
 Slekten Striganaspella
 Usikker plassering
 Slekten Argyrabdera J. Sahlberg, 1913 - bør kanskje regnes til Serropalpini (Melandryidae)
 Slekten Rytocnemis

Referanser

Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.

Eksterne lenker 
Anaspis flava: . 
 

Biller formelt beskrevet i 1856
Blomsterbiller
Dyr formelt beskrevet av Martial Étienne Mulsant